La Junta Local Fallera de l'Eliana suspén les Falles 2020
30 de abril de 2020

La Junta Local Fallera de l'Eliana es va reunir en la vesprada del dimecres, 29 d'abril, de manera extraordinària i per via telemàtica per a acordar la suspensió definitiva de les Falles 2020. La decisió s'ha adoptat, per unanimitat, sobre la base de l'actual situació de crisi sanitària provocada pel COVID-19 i davant la falta de garanties per a la seua plena celebració dins d'enguany.

Per això, es prorrogaran els càrrecs de JLF així com els i les representants de les quatre comissions per a l'exercici 2021. La Junta, no obstant això, valorarà i proposarà un nou calendari faller en els pròxims mesos en què no contemplarà la repetició dels actes de proclamació i presentacions de les Falleres Majors i presidents ja celebrats enguany.

Finalment, ha acordat que es plantaran els mateixos monuments del 2020 amb el compromís, per part de les comissions, d'ampliar-lo dins de les seues possibilitats econòmiques. Aquests monuments es traslladaran en les pròximes setmanes al lloc marcat per l'Ajuntament de manera planificada per al seu correcte emmagatzematge.

El regidor de Cultura Festiva, Enrique Martínez Escrivà, ha declarat que aquesta decisió va en línia amb les adoptades per altres Juntes Locals, a la vista de no poder celebrar la setmana fallera en condicions de seguretat sanitària. “Després d'aquesta conclusió ara solament ens queda mirar cap avant i començar a treballar per a organitzar les millors falles possibles en 2021. El món faller de l'Eliana està ja en aquest camí després d'enfrontar-se, amb sentit comú i responsabilitat, a un dels escenaris més complicats de la seua història”, ha explicat.